S-111/2017

Mál þetta, sem var dómtekið 26. september sl., höfðaði lögreglustjórinn á Norðurlandi eystra á hendur M-kk-þgf E-kk-þgf P-kk-þgf, kt. 301278-3819, Miðbraut 5, Hrísey;

„fyrir umferðarlagabrot, með því að hafa miðvikudaginn 5. apríl 2017 ekið bifreiðinni [...], undir áhrifum áfengis (alkóhólmagn í blóðsýni úr ákærða mældist 1,71 ‰), undir áhrifum fíkniefna (í blóðsýni úr ákærða mældist tetrahýdrókannabínól 0,5 ng/ml. og amfetamín mældist í þvagi), um Borgarbraut á Akureyri og að Bakaríinu við brúna að Gleráreyrum 2, þar sem hann stöðvaði akstur bifreiðarinnar.

Telst þetta varða við 1. mgr., sbr. 3. mgr. 45. gr. og 1. mgr., sbr. 2. mgr. 45. gr. a, sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

Ákærði krefst sýknu, en til vara vægustu refsingar sem lög leyfa. Einnig krefst hann greiðslu málsvarnarlauna úr ríkissjóði.

I.

Miðvikudaginn 5. apríl sl. var lögreglu tilkynnt að maður hefði komið akandi að Bakaríinu við brúna að Gleráreyrum 2. Væri hann í annarlegu ástandi og angraði viðskiptavini. Segir í frumskýrslu lögreglu að vitni á vettvangi hafi bent á ákærða, sem þá hafi verið fyrir utan bakaríið.

Ákærði neitar sök. Hann kveðst hafa verið farþegi í bifreið sinni með öðrum manni. Hafi ökumaðurinn farið inn á Glerártorg. Ákærði neitar að upplýsa hver hann sé.

A lögregluþjónn gaf skýrslu fyrir dómi. Hann kveðst hafa rætt við B sem hafi sagst hafa séð ákærða koma akandi að bakaríinu. A kveðst hafa athugað aðstæður. Bifreið ákærða hafi verið lagt þannig að glöggt hafi mátt sjá hana innan úr bakaríinu. Ákærði hafi verið handtekinn fyrir utan.

B bar vitni fyrir dómi. Hún staðfestir að hafa unnið við afgreiðslu í bakaríinu. Hún kveðst hafa horft út um glugga og séð bifreiðina koma. Aksturslag segir hún hafa verið einkennilegt. Bifreiðin hafi komið á töluverðum hraða. Henni hafi verið lagt nálægt glugganum. Ákærði hafi komið bifreiðarstjóramegin út. Engan hafi hún séð förunautinn. Ákærði hafi gefið sig á tal við hana þegar hann hafi verið kominn inn. Hann hafi virst undir áhrifum áfengis eða annarra efna. Hann hafi ekki haft peninga á sér og þurft að sækja þá út. Hann hafi verið þarna í töluverðan tíma, gefið sig á tal við viðskiptavini og verið dálítið ágengur. Hringt hafi verið til lögreglu sem hafi komið og handtekið ákærða.

II.

Framburður B er skýr og trúverðugur. Saga ákærða um að annar en hann hafi ekið bifreiðinni er að sama skapi ótrúverðug. Verður niðurstaða byggð á framburði vitnisins og talið nægilega sannað með honum að ákærði hafi ekið bifreiðinni. Er hann því sannur að sök um þann verknað sem í ákæru er lýst og varðar við þar tilgreind refsiákvæði.

Sá hluti sakaferils ákærða sem hefur áhrif á refsiákvörðun er á þann veg að hann var þann 13. júlí 2012 dæmdur til greiðslu 160.000 króna sektar og sviptur ökurétti í 18 mánuði fyrir ölvunarakstur.

Ákærði er hér fundinn sekur um brot gegn tveimur ákvæðum umferðarlaga, sbr. 1. mgr. 100. gr. þeirra. Hvorugt ákvæðið tæmir sök gagnvart hinu. Samkvæmt 8. mgr. 100. gr. umferðarlaga skal við ákvörðun um sekt leggja saman sektir vegna hvors brots um sig. Að þessu gættu ákveðst refsing ákærða 420.000 króna sekt til ríkissjóðs, að viðlagðri vararefsingu eins og greinir í dómsorði.

Samkvæmt 6. mgr. 102. gr. umferðarlaga ber að svipta ákærða ökurétti. Ákveðst sviptingartíminn þrjú ár og sex mánuðir.

Ákærði verður dæmdur til greiðslu alls sakarkostnaðar. Samkvæmt yfirliti nemur hann 230.401 krónu. Málsvarnarlaun skipaðs verjanda og ferðakostnaður hans ákveðast eins og greinir í dómsorði, hvort tveggja að virðisaukaskatti meðtöldum.

Dóm þennan kveður upp E-kk-nf S-kk-nf héraðsdómari.

D Ó M S O R Ð

Ákærði, M-kk-nf E-kk-nf P-kk-nf, greiði 420.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 24 daga.

Ákærði er sviptur ökurétti í þrjú ár og sex mánuði frá birtingu dómsins að telja.

Ákærði greiði 589.555 krónur í sakarkostnað, þ.m.t. málsvarnarlaun skipaðs verjanda síns, G-kk-ef M. A-kk-ef hæstaréttarlögmanns, 274.040 krónur og ferðakostnað hans, 85.114 krónur.